མི་མང་པོ་ཞིག་གིས་བྷུན་ཏར་དགེ་འོས་སློབ་ཁང་གི་གནས་སྟངས་ཇི་བཞིན་ཤེས་རྟོགས་ཐུབ་རྒྱུ་ཕར་བཞགཐ་ན་མཐོ་སློབ་དེ་གནས་གང་ཞིག་ཏུ་ཆགས་ཡོད་མེད་ཀྱང་ཆ་རྒྱུས་མེད།ཁོང་ཚོར་ཁག་མེད།དོན་དངོས་ཐོག་བྷུན་ཏར་དགེ་འོས་སློབ་ཁང་ནི་མིང་ཙམ་ཡིན་ཞིང་།ད་སྔ་བྷུན་ཏར་ཁུལ་དུ་སློབ་ཁང་དེ་འདྲ་ཡོད་པ་ལ།ཕྱིས་སུ་ཁང་སྲུང་མ་གཏོགས་སློབ་ཕྲུག་དང་དགེ་རྒན་ཚང་མ་ཝར་ཎ་མཐོ་སློབ་ཏུ་སྤོས་པ་མ་ཟད།མཐའ་ན་བྷུན་ཏར་དགེ་འོས་སློབ་ཁང་གི་ལས་ཁུངས་ཀྱང་ཝར་ཎ་མཐོ་སློབ་ཏུ་བཙུགས་ཡོད།གྲོས་ཚོགས་སྐབས་བརྒྱད་པ་དང་།དགུ་པ།བཅུ་པ་བཅས་སུ་ཤེས་རིག་བཀའ་བློན་གྱིས་སློབ་ཚན་རེ་ཟུང་ཝར་ཎ་མཐོ་སློབ་རང་དུ་སློབ་དགོས་པར་སོང་།གནས་སྐབས་རིང་སློབ་སྦྱོང་ཆེད་དུ་སོང་བ་ཡིན་ཚུལ་གསུངས་ཀྱང་།ད་ལྟ་ད་དུང་ཡང་ཁོང་ཚོ་ཕྱིར་མི་ལོག་པའི་རྒྱུ་མཚན་གང་རེད་དམ།ཤེས་རིག་ལས་ཁུངས་ཀྱིས་ཕྱི་ལོ་༢༠༡༦གི་སྔོན་རྩིས་ནང་བྷུན་ཏར་དགེ་འོས་སློབ་ཁང་དུ་སློབ་མ་གསར་བསྡུའི་ཆེད་དངུལ་འབོར་འབུམ་ཕྲག་ཁ་ཤས་བཀའ་ཁྲོལ་ཞུས་ཡོད་པ་ལ།དཔལ་འབྱོར་བཀའ་བློན་དང་གྲོས་འདོན་པ་ཡུ་རོབ་སྤྱི་འཐུས་ཟུར་པ་ཕ་ར་སི་བསོད་ནམས་ལགས་བཀའ་བསྡུར་གྱིས།སྔོན་རྩིས་བཀའ་ཁྲོལ་མ་གནང་བའི་སྐོར་དཔལ་འབྱོར་བཀའ་བློན་མཆོག་གིས་བཀའ་ཤག་ལྷན་རྒྱས་ལ་སྙན་གསེང་ཞུས་ཡོད་པ་རེད།དེར་བརྟེན་༢༠༡༦ལོར་བྷུན་ཏར་དགེ་འོས་སློབ་ཁང་དུ་སློབ་མ་བསྡུ་བཞེས་གནང་རྒྱུ་མིན་པའི་ཐག་གཅོད་བྱུང་ཡོད་འདུགད་ནི་དངོས་གྲུབ་མ་བྱུང་ནའང་རྫོག་མགོ་གློད་རོགས་ཟེར་བའི་དཔེ་ལྟར།སློབ་ཁང་གསར་རྒྱག་དང་སློབ་མ་གསར་བསྡུ་མ་བྱུང་ནའང་།ད་ལྟ་སྐབས་བབས་སུ་སྦྱོང་བརྡར་སྤྲོད་བཞིན་པའི་དགེ་རྒན་འོས་སྦྱོང་བ་དེ་དག་ཤེས་ཡོན་སྲིད་བྱུས་ཀྱི་དོན་ཚན་༡༡པའི་དགོངས་དོན་བཞིན་གསོ་སྐྱོང་བྱེད་པར་མ་འབད་ཚེ།ང་ཚོས་ལས་མེད་ཁྱུ་ཚོགས་ཤིག་གསོ་བར་སྒོར་མོ་ས་ཡ་མང་པོའི་འགྲོ་སོང་གཏོང་བ་དང་གཉིས་སུ་མ་མཆིས་སོ།།